Source: http://www.aks.sk/aktualne-informacie?limitstart=0
Timestamp: 2020-08-04 20:53:02+00:00
Document Index: 10809332

Matched Legal Cases: ['§ 54', '§ 70', '§ 70', '§ 70', '§ 54', '§ 72', '§ 54', '§ 72', '§ 28', '§ 31', '§ 50', '§ 58', '§ 63', '§ 64', '§ 65', '§ 12', '§ 293', '§ 293', '§ 293', '§ 49', 'súd ', 'súd ', '§190', '§190']

Zákonom č. 63/2020 Z.z. sa s účinnosťou od 27.03.2020 novelizuje aj zákon č. 5/2004 Z.z.
V zmysle novely sa za aktívne opatrenia na trhu práce považujú aj:
„projekty na podporu udržania pracovných miest vrátane pracovných miest, na ktorých sa vykonáva alebo prevádzkuje samostatná zárobková činnosť, a na podporu udržania zamestnancov v zamestnaní v súvislosti s vyhlásením mimoriadnej situácie, núdzového stavu alebo výnimočného stavu a odstránením ich následkov, ktoré schvaľuje ministerstvo alebo ústredie po schválení podmienok vládou Slovenskej republiky a realizuje ústredie alebo úrad,“
(§ 54 Projekty a programy ods. 1 zákona písm. e) zákona)
Podľa dôvodovej správy by tak prostredníctvom tohto nástroja malo byť možné realizovať projekty na kompenzáciu zamestnávateľov, resp. SZČO, ktorí udržia pracovné miesta aj napriek povinnosti prerušenia alebo obmedzenia svojej prevádzkovej činnosti na základe uznesenia Ústredného krízového štábu, resp. tak museli urobiť v dôsledku ochrany zdravia svojich zamestnancov, poklesu zákaziek alebo výpadku subdodávateľov.
V zmysle novelizovaného § 70 ods. 6 zákona č. 5/2004 Z.z. je na príspevky poskytované podľa vyššie uvedených projektov právny nárok, a to po splnení v budúcnosti špecifikovaných podmienok.
Zákonom č. 66/2020 Z.z. sa s účinnosťou od 04.04.2020 novelizuje aj zákon č. 5/2004 Z.z.
Ako sa uvádza v dôvodovej správe, podľa súčasnej právnej úpravy je poskytnutie príspevkov v rámci aktívnych opatrení na trhu práce podľa zákona o službách zamestnanosti podmienené preukázaním splnenia určitých povinností žiadateľa ku dňu podania žiadosti o príspevok, ako je napr. splnenie daňových povinností, povinností odvodu poistného na sociálne poistenie a povinných príspevkov na starobné dôchodkové sporenie, odvodu preddavku na poistné na verejné zdravotné poistenie, neporušenie zákazu nelegálneho zamestnávania najmenej dva roky pred podaním žiadosti o príspevok a pod. (§ 70 ods. 7 zákona o službách zamestnanosti).
So zámerom zabezpečiť urýchlené riešenie negatívnych dopadov v súvislosti s ochorením COVID-19 prostredníctvom realizácie projektov na podporu udržania zamestnanosti zákon (novela) ustanovuje, že splnenie podmienok podľa § 70 ods. 7 preukazuje žiadateľ len čestným vyhlásením.
Za účelom zrýchlenia a zjednodušenia poskytnutia pomoci podľa § 54 ods. 1 písm. e) zákona o službách zamestnanosti sa novelou ustanovuje výnimka povinnosti zápisu do registra partnerov verejného sektora podľa zákona č. 315/2016 Z. z. o registri partnerov verejného sektora.
Podľa doplneného § 72am: „U zamestnávateľa, ktorému sa poskytuje príspevok v rámci projektov podľa § 54 ods. 1 písm. e) a ktorý musí byť zapísaný v registri partnerov verejného sektora,66) sa do 31. decembra 2020 povinnosť zápisu do registra partnerov verejného sektora považuje za splnenú.“.
Odklad niektorých povinností
Podľa § 72al - Prechodné ustanovenia počas trvania mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19
„(1) Za nesplnenie povinnosti podľa § 28 písm. b) druhého bodu, § 31 ods. 1 písm. f), § 50b ods. 12 písm. d), § 58 ods. 13 písm. c), § 63 ods. 5, § 64 ods. 9 a § 65 ods. 1 v termíne do 31. marca 2020, ústredie a úrad neuložia sankciu, ak povinná fyzická osoba alebo právnická osoba splní túto povinnosť dodatočne v termíne do 30. júna 2020.
Ide napr. o povinnosť:
- Sprostredkovateľa zamestnania za úhradu poskytnúť ústrediu práce, soc. vecí a rodiny správu o svojej činnosti za uplynulý kalendárny rok v termíne do 31. marca nasledujúceho kalendárneho roka.
- Agentúry dočasného zamestnávania poskytovať ústrediu správu o svojej činnosti za predchádzajúci kalendárny rok na formulári, ktorého vzor určí ústredie, v termíne do 31. marca nasledujúceho kalendárneho roka.
- Zamestnávateľa preukazovať plnenie povinného podielu počtu občanov so zdravotným postihnutím na celkovom počte svojich zamestnancov za predchádzajúci kalendárny rok do 31. marca nasledujúceho kalendárneho roka na formulári predpísanom ústredím.
Vzhľadom na prerušenie prevádzky škôl a školských zariadení si môže rodič (poistenec) dieťaťa uplatniť v Sociálnej poisťovni nárok na výplatu ošetrovného.
V prípade záujmu rodiča o vyplácanie ošetrovného je potrebné zaslať Sociálnej poisťovni vyplnenú Žiadosť o ošetrovné v súvislosti s koronavírusom, prípadne zatelefonovať na príslušnú pobočku Sociálnej poisťovne, ktorá s ním spíše zápisnicu z ústneho podania. Žiadosť sa zasiela emailom alebo poštou.
Žiadosť o ošetrovné (koronavírus) pdf
Žiadosť o ošetrovné (koronavírus) word
V prípade dieťaťa, ktoré má 11 a viac rokov, treba telefonicky kontaktovať pediatra, ktorý ak to uzná za vhodné, vystaví žiadosť o ošetrovné z dôvodu nepriaznivého zdravotného stavu dieťaťa a pošle ju do Sociálnej poisťovne.
Vzhľadom na prerušenie prevádzky škôl a školských zariadení rozhodnutím ministra školstva na ďalšie obdobie, t.j. na obdobie od 30.03.2020 do odvolania, Sociálna poisťovňa automaticky predĺži trvanie a následnú výplatu aktuálne začatých 14 – dňových OČR-iek bez to, aby si rodič musel podávať novú žiadosť. Uvedené však predpokladá, že ste si o ošetrovné už požiadali predtým.
Upozorňujeme, že Sociálna poisťovňa nie je príslušná potvrdzovať či oznamovať zamestnávateľom, že ich zamestnanec poberá alebo pokračuje v poberaní dávky ošetrovné (OČR). Je povinnosťou zamestnanca oznámiť zamestnávateľovi prekážku v práci, vrátane toho, že na prelome mesiaca mu prekážka v práci trvá.
V súvislosti so žiadosťami o ošetrovné zasielanými živnostníkmi a ostatnými SZČO upozorňujeme, že nárok na dávku im vznikne za splnenia zákonných podmienok, t.j. že sú nemocensky poistení a nemajú dlh na poistnom vyšší ako 5 eur. Pre SZČO to znamená, že ak si chce uplatniť v mesiaci marec 2020 nárok na nemocenské alebo ošetrovné, musí mať poistné za február (vrátane dlžných čiastok z uplynulého obdobia) uhradené najneskôr do 31. 3. 2020.
Sociálna poisťovňa na svojej webovej stránke zverejnila informáciu, že poistenci, ktorí si v súvislosti s pandémiou koronavírusu uplatnili alebo ešte len uplatnia nárok na dávku ošetrovné (OČR), musia do príslušnej pobočky Sociálnej poisťovne poslať čestné vyhlásenie.
Poistenec v čestnom vyhlásení oznámi skutočnosti potrebné pre nárok na výplatu ošetrovného za príslušný mesiac, kedy sa o dieťa staral.
Kontakty (e-mailové adresy, poštové adresy a telefónne kontakty) na pobočky nájdete tu: Kontakty – pobočky
Ako reakcia na aktuálnu situáciu týkajúcu sa šírenia ochorenia COVID-19, nadobudol dňa 27.03.2020 účinnosť zákon č. 63/2020 Z.z., ktorým sa novelizuje zákon o sociálnom poistení. Cieľom navrhovanej právnej úpravy je zlepšiť finančnú situáciu poberateľov nemocenského a ošetrovného a pomôcť čiastočne zmierniť negatívne finančné dopady na zamestnávateľov.
Za týmto účelom boli upravené podmienky nároku na ošetrovné a nemocenské.
Nárok na nemocenské majú zamestnanec a povinne nemocensky poistená SZČO, ak:
a) boli pre chorobu alebo úraz uznaní za dočasne práceneschopných na výkon zárobkovej činnosti alebo
b) ak im bolo nariadené karanténne opatrenie alebo
c) ak im bola nariadená izolácia podľa § 12 ods. 2 písm. f) zákona č. 355/2007 Z. z. o ochrane, podpore a rozvoji verejného zdravia.
Zamestnancovi, ktorý bol v čase trvania mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19 (ďalej len „krízová situácia“) uznaný za dočasne práceneschopného z dôvodu nariadenia karanténneho opatrenia alebo izolácie, vzniká nárok na nemocenské od prvého dňa dočasnej pracovnej neschopnosti.
Zamestnanec, SZČO a DNPO, ktorý bude uznaný za dočasne práceneschopného z dôvodu nariadenia karanténneho opatrenia alebo izolácie, bude mať nárok na nemocenské vo výške 55% DVZ od prvého dňa dočasnej pracovnej neschopnosti, tzn. nemocenské od prvého dňa dočasnej pracovnej neschopnosti bude vyplácať Sociálne poisťovňa.
b) osobne a celodenne sa stará o dieťa do dovŕšenia 11. roku veku alebo do dovŕšenia 18. roku veku, ak ide o dieťa s dlhodobo nepriaznivým zdravotným stavom (bez potvrdenia pediatra a bez potvrdenia hygienika či príslušných orgánov o uzatvorení školy), ak
dieťaťu bolo nariadené karanténne opatrenia alebo
škola/škôlka/zariadenie sociálnych služieb, ktoré dieťa navštevuje bolo rozhodnutím príslušného orgánu uzatvorené alebo
fyzická osoba, ktorá sa inak o dieťa stará, ochorela alebo jej bolo nariadené karanténne opatrenie alebo izolácia (potrebné potvrdenie lekára/hygienika) a preto sa nemôže o dieťa starať.
Zákon č. 66/2020 Z.z. účinný od 04.04.2020 sa do zákona o sociálnom poistení dopĺňa ustanovenie § 293ev, v zmysle ktorého má nárok na ošetrovné počas krízovej situácie zapríčinenej COVID-19 aj fyzická osoba, ktorá je nemocensky poistená a ktorá sa osobne a celodenne stará o dieťa, ak počas krízovej situácie uplynul mesiac,
a) v ktorom toto dieťa dovŕšilo tretí rok veku,
b) v ktorom toto dieťa dovŕšilo šiesty rok veku, ak ide o dieťa, ktoré má dlhodobo nepriaznivý zdravotný stav podľa osobitného predpisu,133)
c) od ktorého prestalo byť dieťaťom s dlhodobo nepriaznivým stavom podľa osobitného predpisu,133) ak je mladšie ako šesť rokov,
d) v ktorom toto dieťa dovŕšilo šiesty rok veku, ak bolo poistencovi zverené do starostlivosti nahrádzajúcej starostlivosť rodičov na základe rozhodnutia príslušného orgánu, ak neuplynuli tri roky od právoplatnosti prvého rozhodnutia príslušného orgánu, na ktorého základe bolo poistencovi zverené do starostlivosti nahrádzajúcej starostlivosť rodičov,
e) v ktorom uplynuli tri roky od právoplatnosti prvého rozhodnutia príslušného orgánu, na ktorého základe bolo poistencovi zverené do starostlivosti nahrádzajúcej starostlivosť rodičov, ak je toto dieťa mladšie ako šesť rokov.
Poistenec, ktorému bolo priznané ošetrovné, je povinný ku koncu kalendárneho mesiaca preukázať nárok na výplatu ošetrovného čestným vyhlásením o tom, v ktorých dňoch dieťa osobne a celodenne ošetroval alebo sa o fyzickú osobu uvedenú vyššie osobne a celodenne staral.
Odvody a trvanie poistenia
Zamestnanec, povinne nemocensky poistená a povinne dôchodkovo poistená SZČO, dobrovoľne nemocensky poistená osoba, dobrovoľne dôchodkovo poistená osoba a dobrovoľne poistená osoba v nezamestnanosti nie sú povinní platiť poistné na nemocenské poistenie, poistné na dôchodkové poistenie a poistné na poistenie v nezamestnanosti od prvého dňa osobného a celodenného ošetrovania alebo osobnej a celodennej starostlivosti do skončenia tohto ošetrovania alebo tejto starostlivosti podľa § 293er ods. 3 a 10 zákona 431/2003 Z.z. (t.j. počas krízovej situácie v súvislosti s COVID-19).
Zamestnancovi, povinne nemocensky poistenej a povinne dôchodkovo poistenej samostatne zárobkovo činnej osobe sa neprerušuje povinné nemocenské poistenie, povinné dôchodkové poistenie a povinné poistenie v nezamestnanosti od prvého dňa osobného a celodenného ošetrovania alebo osobnej a celodennej starostlivosti do skončenia tohto ošetrovania alebo tejto starostlivosti podľa § 293er ods. 3 a 10 zákona 431/2003 Z.z.
Znenie zákona č. 63/2002 Z.z.
Znenie zákona č. 66/2020 Z.z.
V zmysle § 49 ods. 3 písm. a) a b) zákona č. 595/2003 Z.z. o dani z príjmov má daňovník možnosť podať oznámenie o predĺžení lehoty na podanie daňového priznania do 31. marca 2020. Platitelia DPH, právnické osoby zapísané v OR SR a fyzické osoby podnikatelia tak môžu urobiť elektronicky a nepodnikatelia poštou, elektronicky alebo osobne. Lehotu na podanie daňového priznania a lehotu na zaplatenie dane je takto možné predĺžiť o tri mesiace, resp. až o šesť mesiacov v prípade príjmov aj zo zahraničia.
Vzhľadom na súčasnú situáciu bolo dňa 18.03.2020 prijaté nariadenie vlády SR č. 48/2020 Z.z. v zmysle ktorého v prípade, že nepodáte oznámenie o predĺžení lehoty, môžete využiť automatické odpustenie sankcií za predpokladu, že daňové priznanie podáte a daň zaplatíte do 30. júna 2020.
Znenie nariadenia vlády SR č. 48/2020 Z.z.
FAQ Finančná správa – COVID-19 opatrenia - aktualizované k 30.03.2020
Dňa 27.03.2020 nadobudol účinnosť zákon č. 62/2020 Z.z. o niektorých mimoriadnych opatreniach v súvislosti so šírením nebezpečnej nákazlivej ľudskej choroby COVID-19 a v justícii.
V zmysle zákona lehoty ustanovené právnymi predpismi v súkromnoprávnych vzťahoch na uplatňovanie alebo bránenie práv na súde, uplynutím ktorých by došlo k premlčaniu alebo k zániku práva,
a) v čase odo dňa účinnosti tohto zákona (t.j. od 27.03.2020) do 30. apríla 2020 neplynú,
Uvedené opatrenie bolo schválené s cieľom, aby účastníci súkromnoprávnych vzťahov nemuseli v období šírenia COVID-19 vykonávať úkony potrebné pre uplatňovanie ich práv a nemuseli mať obavy, že o svoje práva prídu v dôsledku premlčania alebo preklúzie.
Od 27.03.2020 do 30.04.2020 neplynú ani lehoty ustanovené zákonom alebo určené súdom na vykonanie procesného úkonu v konaní pred súdom účastníkmi konania a stranami v konaní. V trestnom konaní to platí len o lehote na podanie opravného prostriedku pre obvineného, jeho obhajcu, poškodeného a zúčastnenú osobu.
Ak však vec z dôvodu ohrozenia života, zdravia, bezpečnosti, slobody alebo značnej škody strany alebo účastníka konania neznesie odklad, súd môže určiť, že úprava neplynutia lehôt sa nepoužije a určí novú primeranú lehotu.
Účelom zákona je aj minimalizovanie počtu súdnych pojednávaní v čase mimoriadnej situácie alebo núdzového stavu a preto ustanovuje, že súdy vykonávajú pojednávania, hlavné pojednávania a verejné zasadnutia len v nevyhnutnom rozsahu, pričom z dôvodu ochrany zdravia môže byť verejnosť z pojednávaní vylúčená. Pri vylúčení verejnosti má však súd povinnosť vyhotoviť zvukový záznam z celého pojednávania a po skončení pojednávania, hlavného pojednávania alebo verejného zasadnutia ho sprístupniť komukoľvek a bezodkladne.
Zákon modifikuje všeobecnú právnu úpravu podávania dlžníckych návrhov na vyhlásenie konkurzu a predlžuje lehotu na podanie návrhu na vyhlásenie konkurzu z 30 dní na 60 dní. Uvedené však platí len pre situácie, keď úpadok dlžníka nastane v čase od 12. marca 2020 do 30. apríla 2020.
Kolektívne orgány právnických osôb
Zákon umožňuje, aby v čase mimoriadnej situácie alebo núdzového stavu, mohli kolektívne orgány právnických osôb (napr. valné zhromaždenie v s.r.o., predstavenstvo v a.s. a iné), používať korešpondenčné hlasovanie alebo umožniť účasť ich členov na zasadnutí takéhoto orgánu prostredníctvom elektronických prostriedkov, aj keď to nevyplýva z ich vnútorných predpisov alebo stanov. V danom prípade sa primerane použijú ustanovenia Obchodného zákonníka o korešpondenčnom hlasovaní a účasti akcionára na valnom zhromaždení prostredníctvom elektronických prostriedkov (§190a – §190d).
Výkon záložného práva a dražba
S cieľom zamedziť v čase mimoriadnej situácie alebo núdzového stavu koncentráciu väčších skupín osôb na jednom mieste, upravuje zákon ďalšie opatrenia, ktorými sú:
- dočasné obmedzenie výkonu záložného práva a to až do 30.04.2020. Akékoľvek úkony smerujúce k výkonu záložného práva v čase odo dňa účinnosti tohto zákona do 30. apríla 2020 sú neúčinné.
- dočasný zákaz vykonávania dražieb a to až do 30.04.2020, pod sankciou neplatnosti dražby.
- súdny exekútor je v čase do 30.04.2020 povinný upustiť od vykonania exekúcie predajom nehnuteľnosti.
Znenie zákona č. 62/2020 Z.z.
Dôvodová správa k zákonuč. 62/2020 Z.z.
Právna poradňa pre týždenník Slovenka (č. 48)